Dunalkas Elku kalns

Dunalkas Elku (Elka) kalns ir pilskalns, kas atrodas Dienvidkurzemes novada Dunalkas pagastā. Pilskalnu aprakstījis Ernests Brastiņš: ceļā no Dunalkas uz Daidzi, pašā ceļmalā, atrodas divi kalni, saukti Karātavu kalns un Elka kalns. Cilvēka roku apstrādāts ir pēdējais, kamēr pirmajam nav gluži nekādu apstrādājuma vai rakuma zīmju. Puskilometru uz dienvidaustrumiem no minētajiem kalniem tek Durbes upe pa uzkalnainu apvidu.

Dunalkas Elka kalns ir neparasta veida apcietinājums. Tas ierīkots uz lēzena kalna, kam kaut cik stāvāka ir tikai austrumu mala un dienvidrietumu puse, kurā strauts izgrauzis gravu. Ziemeļu puse atgriezta no pārējā līdzenā lauka trīskārtīgiem grāvjiem un uzbedumiem, kuriem vidū ir ieejas vieta. Tā radīts apaļš plakums ap 60 m caurmērā. Plakumam apkārt ar pārtraukumiem stiepjas neliels uzbedums. Neparastais šai nocietinātā vietā ir tas, ka uzbedumu pārtraukumi liek domāt, ka nocietinājumam ir bijušas vairākas ieejas. Augusts Bīlenšteins aprakstījis 6 šādas ieejas. Tomēr neapšaubāmas ir tikai četras.

Dunalkas Elka kalnā mītņu slānis niecīgs. Lielkungi šeit savā laikā esot ierādījuši maitu nosviežamo vietu. Tomēr pirms tam Elka kalnā Jāņu svētki svētīti un kalns esot saukts arī par Jāņukalnu. Nav tomēr gluži noteikti sakāms, vai kalns noderējis reliģiska kulta vajadzībām, vai kara darbiem. Bīlenšteina pierakstītās teikas gan runā par labu pilskalnam.

 Atsauces 

 Ārējās saites 

 Dunalkas Elku kalns — pilskalns

Kategorija:Pilskalni Kurzemē
Kategorija:Dunalkas pagasts
Kategorija:Arheoloģiskie pieminekļi Latvijā